text: Julemanden går ind i kampen for Tønder Sygehus
  18 december 2015 kl. 13.36
  For at sætte fokus på det lokale sygehus uddelte julemanden i dag Hoptimister til de ansatte.
  Selveste julemanden blev i dag involveret i overlevelseskampen for Tønder Sygehus.
  Med sækken fuld af gaver besøgte han de forskellige afdelinger for at give sin opbakning til, at sygehuset bliver bevaret.
  -Vi vil gerne anerkende personalet, for den store opgave de løfter herude, og så vil også gerne takke for, at vi har så godt et sundhedstilbud her hos os, fortæller Tina Grøhn, der er formand for Tønder Sygehus´Venner til TV SYD.
  Tønder Sygehus er kommet i farezonen i forbindelse med bebudede besparelser i Region Syddanmark
  Derfor har Tønder Sygehus´ Venner, de seneste måneder ført kampagne for sygehuset og mere end 3500 har skrevet under på en underskriftindsamling og 2000 følger Facebooksiden Tønder Sygehus For Fremtiden.
  Region Syddanmark har endnu ikke besluttet om sygehuset skal lukke. Det bliver formentlig først afgjort i foråret 2016.
  
  